
E L Ő T E R J E S Z T É S

Sülysáp Város Önkormányzata Képviselő-testületének

2018. január 25-én tartandó munkaterv szerinti ülésére

6. napirendhez

Tárgy:
Sülysápi Roma Nemzetiségi Önkormányzattal kötött együttműködési megállapodás módosítása
Tisztelt Képviselő-testület!

Mint emlékezetes önkormányzatunk a nemzetiségek jogairól szóló 2011. évi CLXXIX. törvény (a továbbiakban: Nek. tv.) 80. § (2) bekezdéséből fakadó kötelezettségének eleget téve megalakulását követően együttműködési megállapodást kötött a Sülysápi Roma Nemzetiségi Önkormányzattal a működési feltételeik biztosítása érdekében. Ezt a megállapodást évről évre január 31-éig felül kell vizsgálni, aminek rendre eleget is teszünk.
Miután 2017 végén némileg módosult a Nek. tv. vonatkozó szabályozása, idén szükségessé válik a megállapodás módosítása.
Egyrészről pontosításra került a Nek. tv. 80. § (1) bekezdésében, hogy a települési önkormányzatnak milyen jellegű szakmai és tárgyi feltételeket kell biztosítania a nemzetiségi önkormányzat részére. Másrészt a továbbiakban tizenhat helyett havonta legalább harminckét órában kell biztosítani a nemzetiségi önkormányzati feladat ellátásához szükséges tárgyi, technikai eszközökkel felszerelt helyiség ingyenes használatát. Harmadrészt pedig a megállapodásnak ki kell térnie a belső ellenőrzéssel kapcsolatos feltételekre is.

Mindezek alapján az előterjesztett új megállapodás jóváhagyását és megkötését, és a korábbi dokumentum hatályon kívül helyezését javasoljuk.
Kérem az előterjesztés megtárgyalását, a határozati javaslat elfogadását.

…/2018. (I. 25.) ÖKT határozati javaslat

Sülysáp Város Önkormányzatának Képviselő-testülete a nemzetiségek jogairól szóló 2011. évi CLXXIX. törvény 80. § (2) bekezdése alapján 
1./ a Sülysápi Roma Nemzetiségi Önkormányzattal fennálló 2016. január 29. napján kelt együttműködési megállapodás felülvizsgálata körében az előterjesztésre került, a szükséges módosításokat tartalmazó, újonnan megkötendő együttműködési megállapodást – a korábbi megállapodás hatályon kívül helyezése mellett – jóváhagyja;

2./ felkéri és felhatalmazza a polgármestert és a jegyzőt az együttműködési megállapodás aláírására és végrehajtására.

Határidő: 2018. január 31.
Felelős: polgármester, jegyző
Sülysáp, 2018. január 18.


Horinka László s.k.


polgármester

TERVEZET
EGYÜTTMŰKÖDÉSI MEGÁLLAPODÁS

amely létrejött egyrészről Sülysáp Város Önkormányzata (képviseli: Horinka László polgármester, székhely: 2241 Sülysáp, Szent István tér 1., bankszámlaszám: 10403071-50504855-54521009, adószám: 15730662-2-13, KSH statisztikai számjel: 15730662-8411-321-13, törzskönyvi azonosító szám (PIR): 730666), a továbbiakban Települési Önkormányzat,
másrészről a Sülysápi Roma Nemzetiségi Önkormányzat (képviseli: Szénási László elnök, székhely: 2241 Sülysáp, Szent István tér 1., bankszámlaszám: 65100053-11393607-00000000, adószám: 15828981-1-13, KSH statisztikai számjel: 15828981-8411-371-13, törzskönyvi azonosító szám (PIR): 828989), a továbbiakban Nemzetiségi Önkormányzat,
harmadrészről a Sülysápi Polgármesteri Hivatal  (képviseli: dr. Tóth Krisztina jegyző, székhely: 2241 Sülysáp, Szent István tér 1., bankszámlaszám: 10403071-50526553-50901000, adószám: 15392127-2-13, KSH statisztikai számjel: 15392127-8411-325-13, törzskönyvi azonosító szám (PIR): 392125), a továbbiakban Polgármesteri Hivatal  
között a nemzetiségek jogairól szóló 2011. évi CLXXIX. törvény (a továbbiakban: Nek. tv.) 80. §-a alapján az alulírott helyen és időben, a következő feltételekkel:
I.
Az együttműködés területei, általános alapelvei

1. A Települési Önkormányzat a helyi nemzetiségi ügyek ellátása körében biztosítja a nemzetiségi jogok érvényesülését, ellátja a kulturális szolgáltatással, nyilvános könyvtári ellátással, közművelődéssel, tájékoztatással, a szellemi, épített és tárgyi örökség védelmével, a szociális alapellátással, a helyi közfoglalkoztatással kapcsolatos helyi önkormányzati feladatokat.
2. A Települési Önkormányzat és a Nemzetiségi Önkormányzat kiemelten figyelemmel kísérik a roma nemzetiségű gyerekek oktatását, és minden lehetséges eszközzel segítik esetleges továbbtanulásukat. A Nemzetiségi Önkormányzat a nemzeti köznevelésről törvényben meghatározottak szerint részt vehet a roma nemzetiséghez tartozók óvodai nevelésével és oktatásával összefüggő kötelező önkormányzati feladatok végrehajtásában. 

3. A Települési Önkormányzat – külön megállapodás alapján - segíti a Nemzetiségi Önkormányzat kulturális, művészeti hagyományőrző rendezvényeinek megszervezését és lebonyolítását. Ezen kívül közös rendezvények szervezésével népszerűsíthetik és mutathatják be a települést és annak értékeit.

4. A Települési Önkormányzat lehetőségeihez és pénzügyi helyzetéhez mérten, a Nemzetiségi Önkormányzattal történő előzetes egyeztetést alapján, költségvetésében pénzügyi támogatást biztosít a Nemzetiségi Önkormányzat egyes feladataihoz.
5. Az Nek. tv. által meghatározott nemzetiségi jogok, különösen a kollektív nyelvhasználat, oktatás nevelés, hagyományápolás és kultúra, a helyi sajtó, az esélyegyenlőség, társadalmi felzárkóztatás és szociális ellátás kérdéskörben a nemzetiségi lakosságot e minőségében érintő helyi önkormányzati határozatot a Települési Önkormányzat Képviselő-testülete csak az e lakosságot képviselő Nemzetiségi Önkormányzat egyetértésével alkothatja meg. 
6. A Települési Önkormányzat Képviselő-testülete a Nemzetiségi Önkormányzat Képviselő-testülete kezdeményezésére a nemzetiségek ügyeivel foglalkozó bizottságot hoz létre, vagy e feladattal megbízza valamely bizottságát. A nemzetiségi ügyekkel foglalkozó bizottságban a Nemzetiségi Önkormányzat képviseltetheti magát.
7. A Települési Önkormányzat a Nemzetiségi Önkormányzat részére – annak székhelyén – biztosítja az önkormányzati működés személyi és tárgyi feltételeit. Önkormányzati működésen értendő a testületi üléseken és a közmeghallgatáson túl, a bizottságok működése, a tisztségviselő megbízatás ellátása, valamint az önkormányzati feladatok ellátását szolgáló rendezvények megtartása is. A Települési Önkormányzat továbbá – a Polgármesteri Hivatal útján - gondoskodik a működéssel kapcsolatos végrehajtási feladatok ellátásáról. 
8. A Nemzetiségi Önkormányzat pénzügyi, ügyviteli, ügyintézési és egyéb alapvető feladatai egységes szabályok szerinti elvégzése, átláthatósága érdekében kapcsolódik a Települési Önkormányzat által működtetetett – az állami informatikai rendszerrel összekapcsolható – informatikai rendszerhez, amely a folyamatos pénzügyi állami ellenőrzés eszközeként is szolgál. 
9. A Nemzetiségi Önkormányzat iratkezelési, gazdálkodási és személyügyi feladatait a Polgármesteri Hivatal látja el. A jegyző a Polgármesteri Hivatalban a nemzetiségi ügyekkel foglalkozó köztisztviselőt jelöl ki a Nemzetiségi Önkormányzattal történő kapcsolattartásra, amiről az elnököt értesíti. 

10. A Települési Önkormányzat – a Polgármesteri Hivatalon keresztül - segíti a Nemzetiségi Önkormányzat pályázati lehetőségeinek feltárását, és segítséget nyújt pályázataik elkészítésében. A Nemzetiségi Önkormányzat vállalja, hogy a takarékosság elve mentén működik és gazdálkodik, és mindent megtesz annak érdekében, hogy az elérhető normatív vagy pályázati támogatásokat a lehető legnagyobb mértékben kiaknázza.
11. A Települési Önkormányzat biztosítja, hogy a Nemzetiségi Önkormányzat a helyben szokásos módon - közte a Települési Önkormányzat honlapján - hozzáférhetővé tegye a Nemzetiségi Önkormányzat adatait, előterjesztéseit, jegyzőkönyveit, közérdekű tájékoztatóit stb.

II.
A Nemzetiségi Önkormányzat személyi-tárgyi feltételei, működése

12. A Települési Önkormányzat, illetve a Polgármesteri Hivatal biztosítja a Nemzetiségi Önkormányzat részére az önkormányzati működés személyi és tárgyi feltételeit, szakmai segítséget nyújt, továbbá gondoskodik a működéssel kapcsolatos gazdálkodási és adminisztratív végrehajtási feladatok ellátásáról. 
13. A Települési Önkormányzat a Nemzetiségi Önkormányzat részére annak saját székhelyén, a Polgármesteri Hivatalban havonta igény szerint, de legalább harminckét órában biztosítja az önkormányzati feladat ellátásához szükséges tárgyi, technikai eszközökkel felszerelt helyiség ingyenes használatát, és viseli a helyiséghez, továbbá a helyiség infrastruktúrájához kapcsolódó rezsi- és fenntartási költségeket.

14. A Települési Önkormányzat a Nemzetiségi Önkormányzat működéséhez (a testületi, tisztségviselői, képviselői feladatok ellátásához) szükséges tárgyi és személyi feltételeket, a testületi ülések előkészítését – melybe beleértendő különösen a meghívók, az előterjesztések, a testületi ülések jegyzőkönyveinek és valamennyi hivatalos levelezés előkészítése és postázása – és költségeit a Polgári Hivatalon keresztül biztosítja. 

15. A Települési Önkormányzat szükség szerint biztosítja a jelnyelv és a speciális kommunikációs rendszer használatát a Nemzetiségi Önkormányzat részére.
16. A jegyző vagy annak - a jegyzővel azonos képesítési előírásoknak megfelelő - megbízottja a Települési Önkormányzat megbízásából és képviseletében részt vesz a Nemzetiségi Önkormányzat testületi ülésein és jelzi, amennyiben törvénysértést észlel.
17. A Nemzetiségi Önkormányzat a testületi üléseit és anyagait a Polgármesteri Hivatal segítségével készíti elő. Az ülésről készült jegyzőkönyvet szintén a Polgármesteri Hivatal küldi meg a Pest Megyei Kormányhivatalnak, az ülést követő 15 napon belül.

18. A Települési Önkormányzat a Nemzetiségi Önkormányzat működésével, gazdálkodásával kapcsolatos nyilvántartási, iratkezelési feladatok ellátását a Polgári Hivatalon keresztül biztosítja.

19. A Nemzetiségi Önkormányzat részére önálló fizetési számla nyitásáról, a Nemzetiségi Önkormányzat törzskönyvi nyilvántartásba vételéről és részére adószám igényléséről - a Nemzetiségi Önkormányzat elnökének koordinálásával - ​a Polgármesteri Hivatal Adó- és Pénzügyi Irodájának vezetője (a továbbiakban: pénzügyi vezető) gondoskodik az alakuló ülést követő 8 napon belül.

20. A jelen fejezetben meghatározott feladatellátáshoz kapcsolódó költségeket a Települési Önkormányzat viseli a helyi nemzetiségi önkormányzat tagja és tisztségviselője telefonhasználata költségeinek kivételével.

III.
A Nemzetiségi Önkormányzat költségvetése és zárszámadása

21. A Nemzetiségi Önkormányzat felkérésére – az elnökkel egyeztetve - a jegyző készíti elő a költségvetési határozat tervezetét, amelyet a Nemzetiségi Önkormányzat elnöke terjeszt a Nemzetiségi Önkormányzat Képviselő-testülete elé a központi költségvetés elfogadását követő 45 napon belül.

22. A polgármester a Települési Önkormányzat által a Nemzetiségi Önkormányzat részére várhatóan meghatározott támogatás összegéről legkésőbb január 31-ig tájékoztatja a Nemzetiségi Önkormányzat elnökét. 
23. A jegyző által elkészített költségvetési határozat tervezetet az elnök a központi költségvetésről szóló törvény kihirdetését követő negyvenötödik napig benyújtja a Nemzetiségi Önkormányzat Képviselő-testületének. A Nemzetiségi Önkormányzat költségvetési határozatának szerkezetére az Áht. 23. § (1)-(4) bekezdéseiben és az államháztartásról szóló törvény végrehajtásáról szóló 368/2011. (XII. 31.) kormányrendelet (a továbbiakban: Ávr.) 24. § (1) bekezdésében előírtakat kell alkalmazni. 
24. A Nemzetiségi Önkormányzat által jóváhagyott éves költségvetésről az államháztartás pénzügyi információs rendszer keretében a Polgármesteri Hivatal adatot szolgáltat a Magyar Államkincstár területileg illetékes szervének. Az adatszolgáltatások határidőben történő teljesítéséért a pénzügyi vezető a felelős.

25. A Nemzetiségi Önkormányzat előirányzataitól kizárólag a Nemzetiségi Önkormányzat költségvetési határozat módosításával lehet eltérni. A Nemzetiségi Önkormányzat által végrehajtott előirányzat-módosítások határozattervezetét a jegyző készíti elő, majd arról a Nemzetiségi Önkormányzat Képviselő-testülete dönt. 
26. A Nemzetiségi Önkormányzat Képviselő-testülete – az első negyedév kivételével – negyedévenként, a döntése szerinti időpontokban, de legkésőbb az éves költségvetési beszámoló elkészítésének határidejéig december 31-ei hatállyal módosítja a költségvetési határozatát. Ha év közben az Országgyűlés meghatározott hozzájárulások, támogatások előirányzatait – a Nemzetiségi Önkormányzatot érintő módon – zárolja, azokat csökkenti, törli, az intézkedés kihirdetését követően haladéktalanul a Képviselő-testület elé kell terjeszteni a költségvetési határozat módosítását.
27. A Nemzetiségi Önkormányzat felkérésére a jegyző készíti elő a költségvetés éves teljesítéséről szóló zárszámadási határozat tervezetét, amelyet a Nemzetiségi Önkormányzat elnöke terjeszt a Nemzetiségi Önkormányzat Képviselő-testülete elé a költségvetési évet követő negyedik hónap utolsó napjáig. A Nemzetiségi Önkormányzat az éves gazdálkodásáról szóló zárszámadását – a költségvetéshez hasonlóan – határozatban köteles elfogadni.
28. A Települési Önkormányzat a Nemzetiségi Önkormányzat költségvetési határozata törvényességéért, bevételi és kiadási előirányzatainak megállapításáért és teljesítéséért, továbbá kötelezettségvállalásaiért és tartozásaiért nem felelős.

IV.
A Nemzetiségi Önkormányzat gazdálkodásának szabályai

29. A Nemzetiségi Önkormányzat operatív gazdálkodásának bonyolító szerve a Polgármesteri Hivatal Adó- és Pénzügyi Irodája, amely a költségvetési szervekre vonatkozó gazdálkodási szabályok betartása mellett végzi feladatait.
30. A Nemzetiségi Önkormányzat operatív gazdálkodásával összefüggő döntési hatáskörök és ellenőrzési jogkörök gyakorlásának rendjét, felelőseit a Nemzetiségi Önkormányzat hatályos pénzügyi, számviteli és gazdálkodási szabályzatai (a továbbiakban: pénzügyi szabályzatok) tartalmazzák. 
31. Kötelezettségvállalás:

a) A Nemzetiségi Önkormányzat költségvetési határozatában szereplő előirányzatai terhére kizárólag a Nemzetiségi Önkormányzat elnöke vagy az általa írásban felhatalmazott képviselő vállalhat kötelezettséget. A felhatalmazás, illetve a felhatalmazás visszavonása minden esetben csak írásban történhet. 
b) A Nemzetiségi Önkormányzat nevében kötelezettséget vállalni az Ávr.-ben foglalt kivételekkel csak pénzügyi ellenjegyzés után, a pénzügyi teljesítés esedékességét megelőzően, írásban lehet. A pénzügyi ellenjegyzőnek meg kell győződnie arról, hogy a szabad előirányzat rendelkezésre áll, a tervezett kifizetési időpontokban a pénzügyi fedezet biztosított, és a kötelezettségvállalás nem sérti a gazdálkodásra vonatkozó szabályokat.
c) A Nemzetiségi Önkormányzat esetében nem szükséges előzetes írásbeli kötelezettségvállalás az olyan kifizetés teljesítéséhez, amelynek értéke a százezer forintot nem éri el, pénzügyi szolgáltatás igénybevételéhez kapcsolódik vagy az Áht. 36. § (2) bekezdése szerinti egyéb fizetési kötelezettségnek minősül. Ezek rendjét – a Nemzetiségi Önkormányzatra is kiterjedően - a szabályzatok tartalmazzák, kifizetésükre pedig a kötelezettségvállalások teljesítésére (érvényesítés, utalványozás) és nyilvántartására vonatkozó szabályokat alkalmazni kell. 
d) A Nemzetiségi Önkormányzat kötelezettségvállalásainak nyilvántartásáról a Polgármesteri Hivatal gondoskodik.

32. Kötelezettségvállalás pénzügyi ellenjegyzése

a) A Nemzetiségi Önkormányzat nevében vállalt kötelezettség pénzügyi ellenjegyzésére a pénzügyi vezető jogosult (helyettesítése a pénzügyi szabályzatok szerint).
b) A pénzügyi ellenjegyzőnek a pénzügyi ellenjegyzést megelőzően meg kell győződnie arról, hogy a szükséges szabad előirányzat rendelkezésre áll, a befolyt vagy a megtervezett és várhatóan befolyó bevétel biztosítja a fedezetet, a kifizetés időpontjában a fedezet rendelkezésre áll, és a kötelezettségvállalás nem sérti a gazdálkodásra vonatkozó szabályokat. Amennyiben a kötelezettségvállalás nem felel meg e feltételeknek, a pénzügyi ellenjegyző írásban tájékoztatja a kötelezettségvállalót és – amennyiben nem az elnök a kötelezettségvállaló - a Nemzetiségi Önkormányzat elnökét.
c) A pénzügyi ellenjegyzést a kötelezettségvállalás dokumentumán a pénzügyi ellenjegyzés dátumának és a pénzügyi ellenjegyzés tényére történő utalásnak a feltüntetésével, az arra jogosult személy aláírásával kell igazolni. 

33. A teljesítés igazolása
a) A teljesítés igazolására a Nemzetiségi Önkormányzat nevében a Nemzetiségi Önkormányzat elnöke vagy írásos megbízás alapján a szabályzatban megjelölt személy(ek) írásban jogosult(ak).
b) A teljesítést az igazolás dátumának és a teljesítés tényére történő utalásnak a feltüntetésével, az arra jogosult személy aláírásával kell igazolni.
c) A pénzügyi szabályzatokban rögzítetteknek megfelelően nem kell teljesítésigazolást végezni az Áht. 36. § (2) bekezdése szerinti más fizetési kötelezettség esetén, amely jogszabályon, jogerős vagy fellebbezésre tekintet nélkül végrehajtható bírósági, hatósági döntésen, vagy más, a fizetési kötelezettség összegét vagy az összeg megállapításának módját, továbbá a felek valamennyi jogát és kötelezettségét megállapító kötelező előíráson alapuló fizetési kötelezettség.

34. Érvényesítés 

a) Érvényesítésre a Nemzetiségi Önkormányzat nevében a pénzügyi vezető jogosult (helyettesítése a pénzügyi szabályzatok szerint).
b) Az érvényesítőnek a Nemzetiségi Önkormányzat gazdasági eseményeinek vonatkozásában ellenőriznie kell az összegszerűséget, a fedezet meglétét és azt, hogy a megelőző ügymenetben az Áht., az államháztartási számviteli kormányrendelet és az Ávr. előírásait, továbbá a pénzügyi szabályzatokban foglaltakat megtartották-e.

c) Az érvényesítésnek tartalmaznia kell az érvényesítésre utaló megjelölést, a megállapított összeget, az érvényesítés dátumát és az érvényesítő aláírását. 
35. Utalványozás 

a) Utalványozásra a Nemzetiségi Önkormányzat elnöke vagy az általa írásban felhatalmazott képviselő jogosult. A felhatalmazás, illetve a felhatalmazás visszavonása minden esetben csak írásban történhet. 
b) Utalványozni készpénzes fizetési mód esetén az érvényesített pénztárbizonylatra rávezetett, más esetben külön írásbeli rendelkezéssel lehet.
c) Nem kell utalványozni az Ávr. 59. § (5) bekezdésében nevesített esetekben.

36. Összeférhetetlenségi követelmények

a) A Nemzetiségi Önkormányzat tekintetében a kötelezettségvállaló és a pénzügyi ellenjegyző ugyanazon gazdasági esemény tekintetében azonos személy nem lehet. Az érvényesítő ugyanazon gazdasági esemény tekintetében nem lehet azonos a kötelezettségvállalásra, utalványozásra jogosult és a teljesítést igazoló személlyel. A kötelezettségvállalási, pénzügyi ellenjegyzési, érvényesítési, utalványozási és teljesítés igazolására irányuló feladatot nem végezheti az a személy, aki ezt a tevékenységét a Polgári Törvénykönyv szerinti közeli hozzátartozója, vagy maga javára látná el. 
b) A Polgármesteri Hivatal Adó- és Pénzügyi Irodája a kötelezettségvállalásra, a pénzügyi ellenjegyzésre, a teljesítés igazolására, az érvényesítésre, az utalványozásra jogosult személyekről és aláírás-mintájukról a pénzügyi szabályzatokban foglaltak szerint naprakész nyilvántartást vezet.

37. Pénzellátás

a) A Nemzetiségi Önkormányzat a Pátria Takarékszövetkezetnél vezeti pénzforgalmi számláját, melynek pénzforgalmi bankszámla száma: 65100053-11393607-00000000 A számla feletti rendelkezésre jogosult személyek listáját a Nemzetiségi Önkormányzat pénzkezelési szabályzatának melléklete tartalmazza. A Nemzetiségi Önkormányzat a költségvetési gazdálkodásával és a pénzellátással kapcsolatos minden pénzforgalmát e számlán köteles lebonyolítani.
b) A Nemzetiségi Önkormányzat önálló házi pénztárat működtet. 
38. A Települési Önkormányzat az éves költségvetési rendeletében meghatározott összegben – előzetes egyeztetést követően – pénzügyi támogatást biztosíthat a Nemzetiségi Önkormányzat részére. A támogatás bankszámlára utalása első ízben - az Önkormányzat mindenkori költségvetési rendeletének elfogadását követően - legkésőbb a tárgyév március 31-ig háromhavi összegnek megfelelő mértékben, majd azt követően havi egyenlő részletekben minden hónap 15-ig történik meg.
39. Vagyongazdálkodás

a) A Nemzetiségi Önkormányzat vagyona – az abban bekövetkezett növekedés vagy csökkenés – elkülönítetten a könyvviteli mérleg szerkezete szerinti tagolásban, a zárszámadási határozatban kerül bemutatásra. 

b) A vagyon leltározása a Nemzetiségi Önkormányzat leltározási és leltárkészítési szabályzatában előírtak szerinti rendszerességgel és módon történik. A Nemzetiségi Önkormányzat vagyonának leltározásában az elnök, és az általa írásban kijelölt képviselő közreműködik.
c) A vagyontárgyak selejtezésével összefüggő tevékenységeket a Nemzetiségi Önkormányzat felesleges vagyontárgyak hasznosításának és selejtezésének módjára vonatkozó szabályzatában előírtak szerint kell elvégezni. A Nemzetiségi Önkormányzat selejtezendő eszközeire az elnök – a Nemzetiségi Önkormányzat Képviselő-testületének véleményét kikérve – tesz javaslatot a jegyző felé.
40. A Nemzetiségi Önkormányzat vagyoni és pénzügyi helyzetéről a Polgármesteri Hivatal elkülönített nyilvántartást vezet. A jogszabályokban meghatározott adatszolgáltatások során közölt adatok valódiságáért, a számviteli szabályokkal és a statisztikai rendszerrel való tartalmi egyezőségéért a Nemzetiségi Önkormányzat tekintetében a Nemzetiségi Önkormányzat elnöke és a jegyző együttesen felelős.

V.
A Nemzetiségi Önkormányzat belső kontrollrendszere, ellenőrzése
41. A jegyző a Nemzetiségi Önkormányzat vonatkozásában köteles a belső kontrollrendszer keretében kialakítani, működtetni és fejleszteni a kontrollkörnyezetet, a kockázatkezelési rendszert, a kontrolltevékenységeket, az információ és kommunikációs rendszert, továbbá a nyomonkövetési-rendszert. A belső kontrollrendszer kialakításánál figyelembe kell venni a költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendelet előírásait, továbbá az államháztartásért felelős miniszter által közzétett módszertani útmutatókban leírtakat.
42. A Nemzetiségi Önkormányzat belső ellenőrzésére a Nemzetiségi Önkormányzat elnökének megbízásából a kockázatelemzéssel alátámasztott éves belső ellenőrzési tervben meghatározottak szerint kerül sor. A belső ellenőrzés lefolytatásának rendjét a belső ellenőrzési vezető által jóváhagyott belső ellenőrzési kézikönyv tartalmazza.
43. A Nemzetiségi Önkormányzat elnöke a jegyzővel együtt felel a belső ellenőrzés során megállapított esetleges hibák, hiányosságok kiküszöböléséért. 

44. A belső ellenőrzés költségeit a Nemzetiségi Önkormányzat viseli. 

VI.
Záró rendelkezések
45. Felek kapcsolattartása fő szabályként elektronikus úton történik. 

46. A megállapodás jogi háttérszabályai: 
a) Magyarország helyi önkormányzatairól szóló 2011. évi CLXXXIX. törvény, 
b) a nemzetiségek jogairól szóló 2011. évi CLXXIX. törvény, 
c) a Polgári Törvénykönyvről szóló 2013. évi V. törvény, 
d) az államháztartásról szóló 2011. évi CXCV. törvény, 

e) az államháztartásról szóló törvény végrehajtásáról szóló 368/2011. (XII. 31.) Korm. rendelet.
47. Az együttműködési megállapodás az alásírása napján lép hatályba, egyúttal az addig hatályos együttműködési megállapodás hatályát veszíti.
Sülysáp, 2018. január …

Horinka László
Szénási László

